ระเบียบการท่าเรือแห่งประเทศไทย ว่าด้วยวิธีปฏิบัติในการขอใช้พื้นที่และเครื่องขยายเสียงภายในบริเวณพื้นที่ของการท่าเรือแห่งประเทศไทย พ.ศ. 2555
ระเบียบการท่าเรือแห่งประเทศไทย
ระเบียบการท่าเรือแห่งประเทศไทย
ว่าด้วยวิธีปฏิบัติในการขอใช้พื้นที่และเครื่องขยายเสียงภายในบริเวณพื้นที่ของการท่าเรือแห่งประเทศไทย
พ.ศ. ๒๕๕๕[๑]
 

โดยที่เป็นการสมควรกำหนดวิธีปฏิบัติในการขอใช้พื้นที่และเครื่องขยายเสียงภายในบริเวณพื้นที่ของการท่าเรือแห่งประเทศไทย
ให้เป็นไปด้วยความเรียบร้อย ถูกต้องและเหมาะสม อาศัยอำนาจตามความในมาตรา ๙ (๔)
มาตรา ๒๔ มาตรา ๒๙ วรรคหนึ่ง (๑) และวรรค ๒
แห่งพระราชบัญญัติการท่าเรือแห่งประเทศไทย พ.ศ. ๒๔๙๔
ผู้อำนวยการการท่าเรือแห่งประเทศไทย
ซึ่งได้รับมอบอำนาจจากคณะกรรมการการท่าเรือแห่งประเทศไทย
จึงให้วางระเบียบไว้ดังต่อไปนี้

ข้อ ๑ ระเบียบนี้เรียกว่า
ระเบียบการท่าเรือแห่งประเทศไทย
ว่าด้วยวิธีปฏิบัติในการขอใช้พื้นที่และเครื่องขยายเสียงภายในบริเวณพื้นที่ของการท่าเรือแห่งประเทศไทย
พ.ศ. ๒๕๕๕

ข้อ ๒ ให้ใช้ระเบียบนี้บังคับตั้งแต่วันถัดจากวันประกาศเป็นต้นไป

ข้อ ๓ นับแต่วันใช้ระเบียบนี้ให้ยกเลิกระเบียบ
คำสั่ง ประกาศ หรือหลักปฏิบัติอื่นใดที่ขัดหรือแย้งกับระเบียบนี้

ข้อ ๔ ในระเบียบนี้
กทท. หมายความว่า
การท่าเรือแห่งประเทศไทย
พนักงาน หมายความว่า
พนักงานการท่าเรือแห่งประเทศไทยทุกตำแหน่ง รวมถึงผู้ที่อยู่ระหว่างการทดลองปฏิบัติงานด้วย
บุคคลภายนอก หมายความว่า
เจ้าหน้าที่ของรัฐ นิติบุคคล และประชาชนทั่วไปที่ไม่ใช่พนักงาน
การขอใช้พื้นที่และเครื่องขยายเสียง หมายความว่า
การขอใช้พื้นที่และเครื่องขยายเสียงหรืออย่างใดอย่างหนึ่งภายในบริเวณพื้นที่ของการท่าเรือแห่งประเทศไทยเพื่อการโฆษณา
บอกกล่าวแจ้งข้อความ ชี้แจง แนะนำ แสดงความคิดเห็น รวมทั้งการชุมนุมหรือการประชุม
ยกเว้นเรื่องที่เกี่ยวกับการฝึกอบรม กีฬา นันทนาการ
และการดำเนินงานของพนักงานการท่าเรือแห่งประเทศไทยที่มีหน้าที่รับผิดชอบในกิจการ
หรือเกี่ยวเนื่องกับการท่าเรือแห่งประเทศไทย

ข้อ ๕ พนักงาน
หรือบุคคลภายนอกที่มีความประสงค์ต้องการขอใช้พื้นที่และเครื่องขยายเสียงตามระเบียบนี้
ให้ทำหนังสือขออนุญาตเป็นลายลักษณ์อักษรเสนอผู้อำนวยการการท่าเรือแห่งประเทศไทยล่วงหน้าไม่น้อยกว่า
๗ วัน โดยระบุวัตถุประสงค์ วัน เวลา สถานที่
ตลอดจนผู้ที่รับผิดชอบในการขอใช้สถานที่และเครื่องขยายเสียง และจะต้องไม่ทำให้
กทท. หรือพนักงาน หรือบุคคลภายนอกได้รับความเสียหาย
ทั้งนี้
การดำเนินการตามวรรคแรกต้องไม่ขัดต่อพระราชบัญญัติแรงงานรัฐวิสาหกิจสัมพันธ์กฎหมายที่เกี่ยวข้อง
รวมทั้งข้อบังคับ ระเบียบ คำสั่ง ประกาศและหลักปฏิบัติของ กทท.

ข้อ ๖ พนักงานที่ไม่ปฏิบัติตามระเบียบนี้โดยไม่มีเหตุผลอันสมควร
ให้ถือว่าเป็นการกระทำผิดวินัยและหากเป็นเหตุให้เกิดความเสียหายร้ายแรงต่อ กทท.
หรือหน่วยงานของรัฐ หรือบุคคลภายนอกให้ถือว่าเป็นความผิดทางวินัยอย่างร้ายแรง

ข้อ ๗ ให้ผู้อำนวยการการท่าเรือแห่งประเทศไทยเป็นผู้รักษาการให้เป็นไปตามระเบียบนี้และมีอำนาจในการออกคำสั่ง
ประกาศ หรือหลักปฏิบัติให้เป็นไปตามระเบียบนี้
รวมทั้งเป็นผู้วินิจฉัยชี้ขาดในกรณีที่มีปัญหาเกี่ยวกับการดำเนินการตามระเบียบนี้
และให้ถือเป็นที่สุด ก่อนรายงานให้คณะกรรมการการท่าเรือแห่งประเทศไทย ทราบ


ประกาศ
ณ วันที่ ๓๑ กรกฎาคม พ.ศ. ๒๕๕๕
เรือตรี
วิโรจน์ จงชาณสิทโธ
ผู้อำนวยการการท่าเรือแห่งประเทศไทย










ปริยานุช/ผู้จัดทำ
๘ ตุลาคม ๒๕๕๕

ชาญ/ผู้ตรวจ
๑๖ ตุลาคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๕๑ ง/หน้า ๑/๓ ตุลาคม ๒๕๕๕